b'\n_START_ARTICLE_\nDiego de Brea\n_START_SECTION_\n\xc5\xbdivljenje in delo\n_START_PARAGRAPH_\nDiego de Brea je \xc5\xa1tudiral primerjalno knji\xc5\xbeevnost in umetnostno zgodovino na Filozofski fakulteti v Ljubljani, nato pa je leta 1995 pri\xc4\x8del s \xc5\xa1tudijem gledali\xc5\xa1ke re\xc5\xbeije na Akademiji za gledali\xc5\xa1\xc4\x8de, radio, film in televizijo v Ljubljani._NEWLINE_\xc5\xa0tudij primerjalne knji\xc5\xbeevnosti in umetnostne zgodovine je pustil pe\xc4\x8dat tudi na njegovem poznej\xc5\xa1em gledali\xc5\xa1kem ustvarjanju. Nekaj \xc4\x8dasa je delal kot vodja oddelka za stike z javnostjo v PDG Nova Gorica, leta 1995 pa je za\xc4\x8del v letniku prof. Du\xc5\xa1ana Mlakarja in Kristijana Mucka \xc5\xa1tudirati gledali\xc5\xa1ko re\xc5\xbeijo na AGRFT v Ljubljani. Gledali\xc5\xa1ko javnost je opozoril nase \xc5\xbee z dodelano diplomsko predstavo, Mrakovo Oblo\xc4\x8dnico, ki se rojeva, ki je bila leta 1999 nagrajena na mednarodnem gledali\xc5\xa1kem festivalu \xc5\xa1tudentske produkcije v Brnu. Loteva se razli\xc4\x8dnih \xc5\xbeanrov, od mladinskih iger in lutkovnih predstav, prek avtorskih projektov, klasi\xc4\x8dnih in sodobnih besedil, vse do glasbenega vodila, za svoje projekte pa ve\xc4\x8dkrat ustvari tudi scenografijo in/ali kostumografijo._NEWLINE_Diego de Brea re\xc5\xbeira v repertoarnih in neinstitucionalnih gledali\xc5\xa1\xc4\x8dih po Sloveniji (SNG Drama Ljubljana, SNG Nova Gorica, LGL, SNG Maribor) in ob\xc4\x8dasno v tujini (poleg predstav v SSG Trst je v Italiji na primer po Wagnerjevih motivih re\xc5\xbeiral avtorski projekt Leonora), njegove uprizoritve pa z uspehom gostujejo po Evropi (Varna, London, Pariz, Antwerpen, Mons, Dortmund, Bratislava) in zunaj nje (Kolumbija, \xc4\x8cile).\n_START_SECTION_\nNagrade in priznanja\n_START_PARAGRAPH_\nDiego de Brea je bil za svoje re\xc5\xbeije in predstave ve\xc4\x8dkrat nagrajen: je dobitnik zlate ptice (2002) ter posebne nagrade Bor\xc5\xa1tnikovega sre\xc4\x8danja (2002, Dvoboj) in nagrade za estetski preboj na Bor\xc5\xa1tnikovem sre\xc4\x8danju (2005, Kraljica Margot in Edvard Drugi).\n_START_SECTION_\nGlavna dela\n_START_PARAGRAPH_\nOton \xc5\xbdupan\xc4\x8di\xc4\x8d: Veronika Deseni\xc5\xa1ka, \xc5\xa0entjakobsko Gledali\xc5\xa1\xc4\x8de, 2000_NEWLINE_Ivan Cankar: Pohuj\xc5\xa1anje v dolini \xc5\xa0entflorjanski, SNG Nova Gorica, 2005_NEWLINE_Alexandre Dumas: Kraljica Margot, Mladinsko gledali\xc5\xa1\xc4\x8de, Ljubljana, 2005_NEWLINE_Christopher Marlowe: Edvard Drugi, SNG Drama Ljubljana, 2005_NEWLINE_Nicola Badalucco, Enrico Medioli, Luchino Visconti: Somrak bogov, Mladinsko gledali\xc5\xa1\xc4\x8de, 2007_NEWLINE_William Shakespeare: Julij Cezar, SNG Drama Ljubljana, 2010_NEWLINE_W. A. Mozart: Don Giovanni. SNG Opera in balet, Ljubljana 2018'